b'\n_START_ARTICLE_\nOrde de la Creu del Sud\n_START_SECTION_\nHist\xc3\xb2ria\n_START_PARAGRAPH_\nOrigin\xc3\xa0riament conegut com l\'Orde Imperial de la Creu del Sud (Imperial Ordem do Cruzeiro do Sul), l\'orde va ser creat per l\'emperador Pere I el dia de la seva coronaci\xc3\xb3, l\'1 de desembre de 1822. Aquell mateix dia tamb\xc3\xa9 nomen\xc3\xa0 els primers cavallers de l\'orde, per commemorar la coronaci\xc3\xb3. Fins a la proclama de la independ\xc3\xa8ncia del Brasil el 7 de setembre de 1822 es crearen d\'altres distincions honor\xc3\xadfiques, per\xc3\xb2 dels ordes de cavalleria compartits amb Portugal, creant-se branques brasileres abans de la independ\xc3\xa8ncia; de manera que l\'orde de la Creu del Sud, creada fer commemorar la coronaci\xc3\xb3 del fundador de l\'Imperi, va ser el primer orde purament brasiler._NEWLINE_Va ser suprimit despr\xc3\xa9s de la proclamaci\xc3\xb3 de la Rep\xc3\xbablica al Brasil mitjan\xc3\xa7ant una disposici\xc3\xb3 de la Constituci\xc3\xb3 del 24 de febrer de 1891 que abolia tots els t\xc3\xadtols de noblesa i tots els ordes imperials i condecoracions. Va ser posteriorment restablerta pel govern de Get\xc3\xbalio Vargas el 5 de desembre de 1932 com a Orde Nacional de la Creu del Sud._NEWLINE_Durant el per\xc3\xadode de ha hist\xc3\xb2ria brasilera conegut com la Vella Rep\xc3\xbablica, que s\'estengu\xc3\xa9 des de la proclamaci\xc3\xb3 de la Rep\xc3\xbablica fins a la revoluci\xc3\xb3 de 1930, no existiren ordes nacionals i Brasil no atorgava condecoracions a part de les militars. Restaurat el 1932, l\'orde de la Creu del Sud va ser el primer Orde creat del restablert sistema republic\xc3\xa0 d\'honors. Es considera el m\xc3\xa0xim honor brasiler._NEWLINE_Durant el per\xc3\xadode imperial, per\xc3\xb2, l\'orde de la Creu del Sud no era l\'orde superior dels ordes imperials, car se situava per darrere de les branques brasileres dels antics ordes de cavalleria heretats de Portugal: l\'orde de Crist, l\'orde de Sant Benet d\'Aviz i l\'orde de Sant Jaume de l\'Espasa. Aquests ordes eren compartits per Brasil i Portugal i, en el cas de l\'orde de Crist, tamb\xc3\xa9 amb la Santa Seu, com succe\xc3\xafa amb l\'orde del Tois\xc3\xb3 d\'Or, compartit per \xc3\x80ustria i Espanya. Per\xc3\xb2 entre els ordes purament brasilers, l\'Orde Imperial de la Creu del Sud anava en primer lloc, tenint un estatus major que l\'orde Imperial de Pere I o de l\'orde Imperial de la Rosa._NEWLINE_La versi\xc3\xb3 imperial de l\'orde de la Creu del Sud continua sent emprada per les diverses branques de la fam\xc3\xadlia imperial brasilera com un orde din\xc3\xa0stic, atorgat pels diversos que reclamen la posici\xc3\xb3 de cap de la fam\xc3\xadlia imperial; per\xc3\xb2 aquestes distincions no s\xc3\xb3n reconegudes per les lleis de la Rep\xc3\xbablica._NEWLINE_Aix\xc3\xad com els Emperadors del Brasil eren ex officio els Grans Mestres de l\'orde imperial, els Presidents del Brasil exerceixen com a Grans Mestres de l\'orde. Aix\xc3\xad doncs, la Presidenta Dilma Rousseff \xc3\xa9s l\'actual Gran Mestre de l\'orde.\n_START_SECTION_\nCriteri\n_START_PARAGRAPH_\nA difer\xc3\xa8ncia de l\'orde imperial, que podia ser atorgada tant a brasilers com a estrangers, actualment nom\xc3\xa9s \xc3\xa9s atorgada a estrangers. Quan l\'orde torn\xc3\xa0 a ser restablerta el 1932, es volia que fos un orde que el govern del Brasil pogu\xc3\xa9s atorgar com una acci\xc3\xb3 de relacions exteriors. Aquesta caracter\xc3\xadstica ha estat preservada des del restabliment i mitjan\xc3\xa7ant les seves normatives actuals, aprovades mitjan\xc3\xa7ant un Decret Presidencial el 13 de gener de 1971,  que confirm\xc3\xa0 que l\'orde estava restringida a estrangers i que totes les concessions constitueixen un acte de relacions exteriors per part del govern brasiler._NEWLINE_El motiu original perqu\xc3\xa8 en restablir-se l\'Orde Nacional de la Creu del Sud no s\'admetessin brasilers \xc3\xa9s precisament aquest: perqu\xc3\xa8 a la Vella Rep\xc3\xbablica l\'Estat veia els ordes i condecoracions com a contraris als principis del republicanisme, i per aix\xc3\xb2 no va mantenir cap sistema honor\xc3\xadfic; i haver creat un orde que hagu\xc3\xa9s adm\xc3\xa8s brasilers en el seu si hagu\xc3\xa9s estat vist com un pas massa extrem. Malgrat tot, l\'estat brasiler es ressent\xc3\xad de no tenir una distinci\xc3\xb3 amb la qual pogu\xc3\xa9s honorar els dignataris estrangers, com gaireb\xc3\xa9 sempre es requereix pel protocol diplom\xc3\xa0tic. Per exemple, a la vella Rep\xc3\xbablica, les autoritats brasileres podien rebre distincions estrangeres en ocasions semblants, per\xc3\xb2 no podien fer rec\xc3\xadproca la cortesia oferint una distinci\xc3\xb3 brasilera en ocasions semblants, car Brasil no tenia condecoracions. Aquesta mancan\xc3\xa7a de condecoracions va ser principalment manifesta durant les celebracions del Centenari de la Independ\xc3\xa8ncia del Brasil el 1922: diversos dignataris estrangers, incloent-hi els Reis dels Belgues o el Pr\xc3\xadncep de Gal\xc2\xb7les viatjaren al Brasil per les celebracions, i el Rei dels Belgues atorg\xc3\xa0 honors belgues a diversos brasilers. El 1922 el simple fet de lluir condecoracions estava en contra de la pr\xc3\xa0ctica republicana al Brasil, per\xc3\xb2 el govern de la Rep\xc3\xbablica, havia autoritzat els brasilers a acceptar honors estrangers, relaxant aquesta pr\xc3\xa0ctica, i permet\xc3\xa9 l\'acceptaci\xc3\xb3 d\'ins\xc3\xadgnies estrangeres. El govern brasiler, per\xc3\xb2, no disposava de condecoracions amb les quals fer rec\xc3\xadproc el gest belga. Per aix\xc3\xb2, quan 10 anys despr\xc3\xa9s es recre\xc3\xa0 l\'Orde Nacional de la Creu del Sud es pretengu\xc3\xa9 omplir aquest buit, permetent al govern brasiler honorar estrangers quan fos apropiat. Per\xc3\xb2 en el moment de la seva creaci\xc3\xb3, l\'establiment d\'un sistema honor\xc3\xadfic brasiler pels brasilers encara es consider\xc3\xa0 un pas massa enll\xc3\xa0. Nom\xc3\xa9s despr\xc3\xa9s que es pogu\xc3\xa9s relaxar la mentalitat anti-t\xc3\xadtols del govern encara m\xc3\xa9s que es pogueren crear ordes pels brasilers, la primera de les quals va ser l\'Orde Nacional del M\xc3\xa8rit (Ordem Nacional do M\xc3\xa9rito), creada el 1946 sota l\'administraci\xc3\xb3 del President Eurico Dutra._NEWLINE_Per un altre costat, la decisi\xc3\xb3 del govern de Get\xc3\xbalio Vargas de basar el restabliment de l\'Orde Nacional de la Creu del Sud sobre l\'anterior orde imperial del mateix nom, i per indicar que l\'actual orde era successora de l\'orde imperial en adoptar pr\xc3\xa0cticament el mateix model d\'ins\xc3\xadgnia, etc., es va fer per tal d\'incrementar el prestigi del nou orde, enlla\xc3\xa7ant-lo amb el passat i associant-lo amb un orde que havia estat erigit m\xc3\xa9s d\'un segle abans, i que havia estat atorgat a grans brasilers, a m\xc3\xa9s d\'estrangers._NEWLINE_Si b\xc3\xa9 el decret de nou orde (Decret 22.1665 del 5 de desembre de 1932) no menciona la creaci\xc3\xb3 d\'un nou orde, sin\xc3\xb3 el restabliment de l\'antic Orde de la Creu del Sud, que havia estat "creat sota els auspicis de la independ\xc3\xa8ncia pol\xc3\xadtica del Brasil". Malgrat aix\xc3\xb2, l\'article 1 del decret de 1932 restablia l\'antic Orde, canviant nom\xc3\xa9s la seva denominaci\xc3\xb3 a "Orde Nacional". La restricci\xc3\xb3 de l\'orde nom\xc3\xa9s pels estrangers va ser prescrita a l\'article 2 del decret de restabliment._NEWLINE_El 1932, la versi\xc3\xb3 republicana de l\'orde tenia els mateixos 5 graus que l\'antiga versi\xc3\xb3 imperial. No va ser fins a un estatut publicat el 17 de juliol de 1939 quan es cre\xc3\xa0 el grau addicional de Gran Collar. Fins a la creaci\xc3\xb3 del Gran Collar, les concessions del qual estan restringides als Caps d\'Estat, la Gran Creu era el m\xc3\xa0xim rang de l\'orde._NEWLINE_Les concessions i promocions de l\'orde es realitzen mitjan\xc3\xa7ant decret del President de la Rep\xc3\xbablica, pel seu estatus de Gran Mestre de l\'Orde. El decret de concessi\xc3\xb3 o promoci\xc3\xb3 \xc3\xa9s, com tots els decrets presidencials, publicat al Diari Oficial del Govern Federal i, segons estipulen les regulacions de l\'orde, la concessi\xc3\xb3 o promoci\xc3\xb3 \xc3\xa9s registrada en un llibre custodiat pel Secretari de l\'orde._NEWLINE_El Ministre d\'Afers Exteriors de l\'Orde serveix com a Canceller de l\'Orde, i un funcionari del Ministeri d\'Afers Exteriors que encap\xc3\xa7ala la divisi\xc3\xb3 de cerimonial i protocol serveix com a Secretari de l\'orde. L\'orde tamb\xc3\xa9 t\xc3\xa9 un Consell, presidit pel seu Canceller, que recomana les concessions o promocions.\n_START_SECTION_\nLa ins\xc3\xadgnia\n_START_PARAGRAPH_\nLa ins\xc3\xadgnia de l\'orde \xc3\xa9s una estrella de 5 puntes en esmalt blanc, amb les vores en daurat i perles a les puntes, sobre una corona de flors i coronada per una corona, ambdues fetes de fulles de tabac i de caf\xc3\xa8. Al centre hi ha un camp en esmalt blau, amb la constel\xc2\xb7laci\xc3\xb3 de la Creu del Sud en esmalt. Al voltant hi ha un anell blau fosc amb la inscripci\xc3\xb3 " Benemerentium Premium" en lletres daurades. Al revers, al medall\xc3\xb3 central apareix la imatge de la Rep\xc3\xbablica, amb la llegenda "Rep\xc3\xbablica Federativa do Brasil".'